Brigadista: "Para loitar contra os lumes a Xunta prefire a empresas privadas e non ao seu propio persoal"\nTemas: LUME INCENDIOS BOMBEIRO BRIGADISTA\nTraballan só tres meses ao ano xogándose a vida nos peores lumes do ano pero, aínda así, son sinalados por parte da clase política cando hai grandes incendios, como os do pasado outubro. David Fernández, bombeiro forestal e membro de ATRIFOGA, di que non se debe apuntar cara a eles, senón cara un dispositivo de loita contra os lumes que "non está dimensionado". "Nós tamén sentimos rabia, dor, tristura pola falla de coordinación", apunta. "O problema dos incendios sófrese, agora, en calquera época do ano", indica nesta entrevista na que acusa á Xunta de non ter o modelo adecuado para facer fronte a esta situación.\nPor Xurxo Salgado | Ourense | 09/01/2018 | Actualizada ás 22:00\nA Asociación de Traballadores de Incendios Forestais de Galicia (ATRIFOGA) constituiase o 5 de novembro 2016. E, desde entón, xa conta con 436 traballadores do SPDCIF (Servizo de Prevención e Defensa Contra Incendios Forestais) que só prestan os seus servizos tres meses ao ano.Precisamente, naceu ante o desamparo ao que están sometido este colectivo fronte á Administración por mor dunha modalidade de contratación que os limita a traballar só nos meses do verán, sen poder facer substitucións no propio SPDCIF o resto do ano e sufrindo, denuncian, "desprotección e inconvintes" para o acceso a outros empregos ou a axudas sociais.\nNesta entrevista, David López Fernández, bombeiro forestal e membro de ATRIFOGA, denuncia a precariedade, inestabilidade e desigualdade que supón estar nesa situación de incerteza laboral, excluídos do Convenio Colectivo do Persoal Laboral da Xunta de Galicia. Así, avoga por un servizo único, igualitario e público .\nPouco máis dun ano como asociación, loitando pola dignificación do voso traballo, que conseguichedes nestes doce meses?\nComo ben dis, hai un ano da constitución de Atrifoga, e dende entón non se pararon de facer esforzos de cara a mellorar e dignificar a situación laboral dos/as traballadores/as que prestan os seus servizos tan só durante tres meses ao ano como persoal propio da Xunta de Galicia, formando parte do SPDCIF (Servizo de Prevención e Defensa Contra Incendios Forestais). Neste senso levouse a cabo unha campaña de visibilización do colectivo e da súa problemática tanto en prensa coma en redes sociais; houbo reunións coa Secretaría Xeral Técnica da Consellería do Medio Rural e coa Dirección Xeral de Función Pública para achar solución tanto á nosa problemática como á situación recurrente dos lumes en Galicia; tiveron lugar xuntanzas cos diferentes grupos parlamentares, foron presentadas varias PNL (proposicións non de lei) no Parlamento de Galicia e formuladas preguntas no Parlamento Europeo expoñendo a situación, totalmente inxusta, do persoal ao que representa Atrifoga; participouse en roldas de prensa e manifestacións con traballadores/as doutras Consellerías e con outros colectivos que defenden ao SPDCIF (coma é a asociación Apropiga) amosando unha gran solidariedade connosco na defensa dun servizo público; houbo encontros e conversas con organizacións sindicais, comunidades de montes, asociacións forestais e grupos ecoloxistas. Se ben, polo de agora, toda a loita levada a cabo non deu os froitos agardados, atopándonos cunha Consellería pouco dialogante que non mostra interese por dar solucións a un colectivo que, desgrazadamente, ano tras ano, se xoga a vida na loita contra os lumes forestais tan só na tempada de verán, quedando desprotexido laboral e socialmente o resto do ano.\n"O problema dos incendios, na actualidade, sófrese en calquera época do ano"\nPero credes que a sociedade xa é consciente dos vosos problemas?\nCremos que, dende a creación de Atrifoga, se deu bastante visibilidade á nosa problemática. O que ocorre é que a sociedade, a día de hoxe, e tendo en conta que o cambio climático é unha realidade -xerando secas intensas combinadas con chuvias torrenciais- segue a crer, maioritariamente, que os lumes forestais só existen no verán cando saen nos medios de comunicación. E iso é un pensamento errado. O problema dos incendios, na actualidade, sófrese en calquera época do ano e, ademáis, tras os lumes hai moitos problemas engadidos como perda de biodiversidade, erosión do solo, arrastre de cinzas e terra aos ríos, manantiais e rías, contaminación, vías de comunicación intransitables, danos no patrimonio etnográfico e arqueolóxico, etc. A sociedade é consciente que no medio rural hai moito traballo que facer, sobre todo en tarefas preventivas, e para iso fai falta persoal, pero a Consellería, non se sabe ben o por que, prefire facer encomendas de xestión a empresas públicas e privadas e prescindir do seu propio persoal que aportaría capital humano que, deste xeito, está sendo infrautilizado.\nXustamente chega este aniversario nun momento triste, logo dunha terrible vaga de lumes. Como traballador do dispositivo contra incendios, como viviches estas xornadas?\nEste ano resultou especialmente dramático na loita contra o lume. Quedan miles de hectáreas arrasadas e o falecemento de catro persoas, ás cales como colectivo nos unimos na perda. Como traballador, sempre que ocorre algún suceso deste tipo a sensación de impotencia é inmensa. Sintes dor, rabia, desolación, tristura, esgotamento, perda… Moitas sensacións mesturadas difíciles de transmitir nunha entrevista. Foron días de loita sen tregua, nos cales cada un/unha demos o mellor de nós para evitar que os danos fosen maiores e cremos que o conxunto do SPDCIF estivo á altura das circunstancias. Tamén hai que dicir que se viviron momentos de desbordamento, pouca seguridade e falta de coordinación motivados, en parte, pola falta dun dispositivo ben dimensionando e preparado xa que a Consellería mantén multitude de entes públicos e privados participando en extinción e isto non axuda á hora de organizar o traballo.\nE como é posible que en Galicia, periódicamente, acontezan catástrofes como esta?\nEn Galicia existen características estruturais e particulares que, dun ou doutro xeito, poden favorecer, chegado o momento, catástrofes deste tipo. Temos unha climatoloxía que propicia o crecemento vexetal rápido e fai que teñamos moita superficie “sen aproveitar” cuberta por matogueira, que resulta difícil de xestionar; a singular orografía; a ausencia de políticas forestais e de ordenación de usos; o abandono nas últimas décadas dos usos tradicionais do monte para agricultura e gandería; a continuidade das repoboacións forestais e escaseza de cortalumes naturais (prados, terras de labranza, masas de frondosas…); o descenso de habitantes e poboación envellecida no medio rural; as plantacións forestais desordeadas con especies, nalgúns casos, non demasiado axeitadas; a existencia dun alto grao de minifundismo; a ausencia dun desenvolvemento urbanístico planificado; o uso tradicional do lume por parte da poboación; a pouca (ou ningunha) valorización do monte pola cidadanía; etc.\nEn definitiva, multitude de factores que interaccionan e que debemos atallar, de xeito multidisciplinar, se queremos dar solución á problemática dos lumes forestais. É a Administración, xunto con todos os actores que participan activamente no ámbito forestal (propietarios, comuneiros, asociacións forestais, ecoloxistas, industria forestal, SPDCIF, gobernantes, partidos, sindicatos...) e toda a poboación en conxunto, quen debe abordar con ambición o problema e implicarnos como sociedade, para facer un rural vivo e sen lumes.\n"Todos os estudios din que non existe trama incendiaria"\nUn brigadista loita contra o lume no Xurés\nEntón existen tramas incendiarias, como di a Xunta?\nEvidentemente non. Todos os estudos feitos dende os corpos de investigación (Brigadas de Investigación Forestal, Servizo de Protección da Natureza da Garda Civil e Policía Autonómica), as comunidades científicas coma a SGHN (Sociedade Galega de Historia Natural), investigadores e docentes das Universidades, xefes de distritos forestais e, mesmo, o Fiscal Superior do TSXG e a Fiscalía do Medio Ambiente en Galicia, descartan a existencia de tramas incendiarias organizadas. Sinxelamente, os políticos que nos representan, para transmitir tranquilidade á poboación, recorren a elucubracións deste tipo con referencias ao “terrorismo incendiario”. A causalidade dos lumes en Galicia é múltiple (neglixencias nas queimas, conflitos entre propietarios, desputas polos lindes, rivalidades, vinganzas, renovación de pastos, intereses cinexéticos, vandalismo, pirómanos,...)\nHai xeito de combatir esta situación?\nO xeito de combater esta situación ten que abranguer moitos aspectos pero, sen dúbida o máis importante son as tarefas preventivas e, neste punto é onde hai que aproveitar o potencial do persoal temporal.\nE hai algún xeito de que vós, o voso colectivo, contribúa a unha solución?\nPois un aumento do tempo de traballo adicándose a manter faixas de protección arredor de edificacións e núcleos rurais, mantemento de vías forestais en boas condicións, tarefas de recuperación de áreas queimadas, vixianza e disuasión fronte aos incendios forestais, mantemento de puntos de auga e infraestruturas, realización de queimas prescritas, apoio ao corpo de axentes facultativos medioambientais na aplicación das normativas de distancias de plantacións, participar en campañas de divulgación, sensibilización e concienzación á cidadanía - para maiores e cativos - sobre o risco e as consecuencias dos lumes forestais, e múltiples actividades máis. Consideramos necesario o noso traballo e que podemos aportar moito para a solución do problema.\nTamén houbo voces que sinalaron aos brigadistas como responsables da vaga de outubro. Por que cres que hai quen apunta cara a vós?\nNa opinión pública sempre hai voces que apuntan cara ao persoal de extinción como responsables dos lumes. Desgrazadamente, deuse algún caso puntual de persoas do colectivo (ou xente vinculada ao mesmo) que provocaba lumes pero de ningunha maneira se pode xeralizar nin criminalizar a todo un gremio pola acción irracional e irresponsable dalgún dos seus membros. Dende Atrifoga condénase públicamente toda acción malfeitora de provocar lumes forestais e compartimos que este tipo de condutas nunca deben quedar impunes. Cómpre reforzar os corpos de investigación e facilitar a colaboración cidadá para perseguir aos culpables e que se cumplan as penas.\nPrecisamente unha das cuestións que sempre se poñen enriba da mesa é se os traballadores de incendios forestais de Galicia son bombeiros. Sodes ou non sodes bombeiros?\nEfectivamente. Somos bombeiros/as forestais dende comezo deste ano que a Xunta de Galicia e as organizacións sindicais asinaron un acordo no cal se establece un cambio de denominación. Se ben hai categorías como a de vixiante fixo, técnico forestal de defensa contra incendios, emisorista… que, erróneamente, non foron obxeto de modificación cando tamén son parte indispensable do dispositivo.\nE cales son entón as vosas funcións?\nAs funcións, como é lóxico, van en relación coa categoría da que se trate e establécense no Convenio Colectivo do Persoal Laboral da Xunta de Galicia e no Pladiga. De xeito xeral, as funcións van dende a vixianza, detección, comunicación e seguimento dos lumes ata a propia extinción, con todas as tarefas que leva aparelladas de coordinación, manexo de vehículos e de maquinaria, uso de cartografía, emprego de redes de comunicación, transferencia e codificación de datos… pero, ademais, o mantemento de infraestruturas, tarefas preventivas, labouras administrativas… E, coa entrada en vigor da Lei 17/2015 do Sistema Nacional de Protección Civil, tamén se nos atribúen competencias para actuar en catástrofes, accidentes, temporais e outras emerxencias no medio rural. Só falta vontade para que a Consellería nos faga partícipes nestas actuacións, aproveitando o coñecemento do terreo e a especialización no eido rural, e desenvolva protocolos de actuación nestas situacións, e de formación a través da AGASP (Academia Galega de Seguridade Pública) como se ven demandando.\n"Pedimos traballar tamén en extinción e non só apagando lumes"\nEntón teredes problemáticas diferentes, especialmente, a temporalidade. Tras meses de loita hai avances neste tema?\nA temporalidade e precariedade son as nosas maiores preocupacións e nelas radican outros problemas asociados (dificultade para percibir subsidios por desemprego, imposibilidade case total para facer substitucións ou para traballar noutros postos da Xunta de Galicia, desprotección social, etc.). Este ano traballamos catro meses: xullo, agosto e setembro como é habitual; e logo, en plena vaga de lumes, fomos incorporados, de xeito urxente, dende o 10 de outubro ao 12 de novembro. Porén, dende Atrifoga esíxese un aumento de tempo de traballo anticipado levando a cabo traballos máis aló da extinción, sen ter que estar á expectativa do lume que, tristemente, arrasa os bens e as vidas de toda a sociedade galega e causa graves efectos ecolóxicos, económicos e sociais.\nDurante a vaga de lume moitos brigadistas se queixaron de que foron contratados tarde. Que habería que facer para evitar esta situación?\nNo noso caso fomos chamados urxentemente para reincorporarnos aos postos de traballo, despois de ser despedidos, tendo en conta a seca existente. As prediccións meteorolóxicas apuntaban a que ía manterse o tempo seco, con altas temperaturas e baixa humidade, e anunciaban a chegada dos restos dun furacán con ventos de ata 120 km/h. O persoal das empresas públicas Seaga e Tragsa tamén era despedido e moitas brigadas e condutores de autobomba municipais xa remataran as súas contratacións.\nAsemade, o temor da Consellería do Medio Rural ás responsabilidades políticas e á repercusión na opinión pública, coidamos, determinou o feito de volver a contar co dispositivo ao cen por cen.\nO que se ven denunciando é a necesidade urxente dun cambio de modelo na loita contra o lume, coa contratación anticipada do persoal e cunha planificación axeitada baseada na prevención e na atención ás emerxencias rurais para que estas situacións poidan ser evitadas ou minimizadas, tendo “feitos os deberes” antes da aparición do problema.\nCales son os retos futuros de ATRIFOGA?\nA mellora da situación laboral na que nos atopamos, dende o ano 2012, vencellados a unha modalidade de contratación temporal, precaria, inxusta e desigualitaria. Coidamos que o SPDCIF, creado nos anos 90, requiere unha restruturación e esta ten que pasar, inexcusablemente, pola integración do persoal temporal, tanto de 3 coma de 9 meses, nun único dispositivo público que traballe todo o ano como servizo de interese xeral que é, velando pola seguridade cidadá, a defensa das masas forestais e o medio ambiente. Unha reestruturación que adapte o dispositivo ao novo escenario dos lumes forestais (desestacionalización do risco de incendios, vulnerabilidade das zonas periurbanas fronte a lumes de interface urbano-forestal, grandes incendios forestais que colapsan os servizos de extinción e xeran situacións multiemerxencia…) e ás novas funcións que a lexislación atribúe ao Servizo como corpo de emerxencias no ámbito rural.\nSeguirase traballando en dar a coñecer a situación, en demandar da Administración a optimización na xestión dos recursos públicos que revertan nun SPDCIF exemplar e profesionalizado, atopando solucións para todo o colectivo que conforma o Servizo e, en definitiva, ao grave problema que supoñen os lumes forestais en Galicia.\nDavid López, membro de Atrifoga\nBombeiros Forestais de Atrifoga nun incendio | Fonte: Atrifoga\nQuen tivera cartos pra agasallar aos xestores públicos con botellas de Vega Sicilia e levar contratos a dedo.\nQuen tivera contratos a dedo para poder comprar botellas de Vega Sicilia!!! Se o 99% da xente estivera en disposición de acadar un contrato deses non chegaban as caixas que houbera na adega!!! Demagogos que sodes todos....


A Xunta propón aos municipios suprimir tributos para atraer empresas\nO presidente da Fegamp considerou relevante que se botasen a rodar asuntos pendentes entre as administracións locais e a autonómica\nO Goberno autonómico pediu colaboración aos concellos para complementar as accións postas en marcha pola Xunta para atraer novas empresas a Galicia e facilitar a súa implantación. Alberto Núñez Feijoo considera clave a súa participación por canto as institucións locais ostentan as competencias urbanísticas e fiscais, que son determinantes na decisión de implantación dos emprendedores. E pídelles, nada menos, que renuncien total ou parcialmente a través de bonificacións aos impostos que xeran as empresas, xa sexa a través do IBI ou o IAE, así como outras taxas e prezos públicos.\nÉ a proposta que lle fixo o xefe do Executivo galego ao presidente da Federación Galega de Municipios e Provincias, o socialista Alfredo García, co que se reuniu no marco da Comisión Galega de Cooperación Local, que se reuniu en Santiago despois de sete anos. A cambio, a Xunta ofreceríalle aos concellos implicados no plan de captación de investimentos prioridade en diferentes axudas para parques industriais, viveiros ou plans de eficiencia enerxética, á marxe de consolidar emprego estable e calidade na área de influencia. Ademais, eses municipios contarán co distintivo Concello Doing Business en Galicia, unha ferramenta da Administración autonómica que permite detectar atascos na tramitación de permisos para a chegada de empresas.\nO presidente da Fegamp, Alfredo García, non confiaba en alcanzar «grandes acordos» nesta primeira reunión, pero considerou relevante que se botasen a rodar asuntos pendentes entre as administracións locais e a autonómica. Cen medidas da FegampAdemais da solicitude da Xunta en clave económica, a reunión estivo capitalizada polas cen medidas para o municipalismo que a Fegamp presentou en días pasados. Este documento interpela á propia Xunta en varias ocasións, unha Administración coa que García se mostrou disposto a traballar «para resolver todos eses problemas» que afectan os concellos galegos.


Resolución do DOG nº 149 do 2018/8/6 - Xunta de Galicia\nDOG Núm. 149 Luns, 6 de agosto de 2018 Páx. 36409\nRESOLUCIÓN do 31 de xullo de 2018, da Dirección Xeral de Recursos Humanos, pola que se inician os procedementos para solicitar un grao de carreira consonte o réxime transitorio e excepcional de encadramento, e para solicitar o grao inicial, en aplicación do Acordo de carreira profesional publicado no Diario Oficial de Galicia do 30 de xullo de 2018.\nPor orde da Consellería de Sanidade do 20 de xullo de 2018 (Diario Oficial de Galicia do 30 de xullo) publicouse para xeral coñecemento e efectividade o Acordo sobre as bases da carreira profesional no ámbito do Servizo Galego de Saúde e as entidades adscritas á Consellería de Sanidade e ao dito organismo, asinado con data do 6 de xullo de 2018 na mesa sectorial de negociación do persoal estatutario polos representantes da Administración sanitaria e as organizacións sindicais CIG, CESM (na condición de adherida), UGT, CSIF e Satse, e aprobado polo Consello da Xunta na súa reunión do 19 de xullo.\nO Acordo, ademais do seu obxecto principal –regular as bases do réxime de carreira profesional– incorpora certas medidas excepcionais de progreso na carreira profesional para o colectivo de persoal fixo, nomeadamente aquel que foi afectado dun modo máis relevante, nos últimos anos, nas súas expectativas de desenvolvemento profesional.\nEn concreto, incorpora a tramitación inmediata, no segundo semestre de 2018, dun réxime transitorio e excepcional de encadramento (punto 14 do Acordo), para cuxa efectividade resulta preciso habilitar o correspondente prazo para a presentación de solicitudes.\nPor outra parte, o Acordo permite acceder á carreira profesional da correspondente categoría, no seu grao inicial, ao persoal fixo da categoría, e ao persoal estatutario interino en praza vacante ou fixo doutra categoría que estea a desempeñar unha praza vacante por promoción interna temporal.\nCon base no que antecede, e logo de acordo da comisión de seguimento\nI. Solicitudes de recoñecemento de grao en aplicación do réxime transitorio e excepcional de encadramento (punto 14 do Acordo de carreira profesional no ámbito do Servizo Galego de Saúde e as entidades adscritas á Consellería de Sanidade e ao dito organismo; Diario Oficial de Galicia do 30 de xullo de 2018).\nO/a profesional estatutario fixo que reúna os requisitos establecidos no punto 14 do Acordo poderá solicitar o grao I de carreira profesional, ou o seguinte a aquel que xa teña recoñecido, en categoría/especialidade na que estivese en situación de activo como persoal fixo (ou con reserva de praza) o 1 de xullo de 2018.\nSegundo. Acreditación dos requisitos\nNon será necesario acreditar documentalmente a situación de servizo activo (ou calquera outra situación administrativa que supoña reserva de praza) e o destino definitivo (ou situación de reingreso provisional) nunha praza do Servizo Galego de Saúde ou entidade pública adscrita á Consellería de Sanidade ou ao dito organismo.\nTampouco será preciso achegar documentación acreditativa dos servizos prestados no Servizo Galego de Saúde e entidades públicas adscritas á Consellería de Sanidade e ao dito organismo.\nOs demais servizos prestados por conta e baixo a dependencia de institucións sanitarias do Sistema Nacional de Saúde (fóra do Servizo Galego de Saúde e entidades públicas adscritas á Consellería de Sanidade e ao dito organismo) serán acreditados, cando sexa preciso, consonte o procedemento e dentro do prazo establecido no punto quinto desta resolución para a o rexistro e acreditación de méritos. Para estes efectos achegarase unha certificación emitida pola Dirección de Recursos Humanos do centro ou órgano equivalente, na cal deberá constar a seguinte información: categoría/especialidade, tipo de vínculo (fixo, temporal, atención continuada, formación, promoción profesional temporal), réxime xurídico de vinculación (laboral, funcionario, estatutario), data de inicio e fin de cada unha das vinculacións, número de horas no suposto de vínculos de atención continuada, total de días de vinculación e réxime de xornada (xornada completa, tempo parcial).\nO persoal que solicite os graos II a IV tampouco deberá acreditar documentalmente o período de permanencia no grao anterior, sempre que ese grao fora recoñecido por resolución da Dirección Xeral de Recursos Humanos do Servizo Galego de Saúde.\nTerceiro. Procedemento e prazo de presentación de solicitudes\nCada profesional deberá cubrir a solicitude de recoñecemento de grao en modelo normalizado, á cal se accederá seguindo as instrucións que se establecen no anexo I desta resolución.\nCon independencia do que se establece no dito anexo respecto ao acceso á solicitude, para completar o proceso (presentación da solicitude) requirirase un certificado dixital válido. Os certificados aceptados son os expedidos pola FNMT (Fábrica Nacional de Moeda e Timbre), Camerfirma e o DNI electrónico (DNIe).\nA solicitude conterá os datos precargados coa información obtida das aplicacións corporativas de persoal do Servizo Galego de Saúde, a través da Oficina Virtual do Profesional (Fides/expedient-e/Sección de Solicitudes). A solicitude, logo de confirmada, deberá presentarse por rexistro electrónico.\nO prazo para a presentación das solicitudes iniciarase o día seguinte ao da publicación desta resolución no Diario Oficial de Galicia e finalizará o 28 de setembro de 2018.\nA solicitude de recoñecemento de grao deberá ser dirixida á xerencia ou entidade en que o/a interesado/a preste servizos. Cando estea nunha situación distinta á de activo, dirixirá a súa solicitude á xerencia ou entidade en que teña a súa praza reservada.\nCuarto. Baremo (méritos). Proceso e órganos de avaliación\nO recoñecemento do grao requirirá a avaliación favorable dos méritos do/a interesado/a realizada polo correspondente comité ou subcomité de avaliación, nos termos previstos no punto 14 e no anexo IV do Acordo.\n– Excepción respecto á data inicial: as actividades de formación universitaria de posgrao valoraranse, nas categorías para as cales se require formación universitaria, con independencia da data da súa realización.\nInicialmente non será necesario que a persoa interesada acredite documentalmente:\na) No caso do persoal licenciado sanitario:\n– O grao de cumprimento dos obxectivos asistenciais (2013-2017) no ámbito do Servizo Galego de Saúde e as entidades adscritas á Consellería de Sanidade e ao dito organismo.\nCando o/a interesado/a pretenda facer valer o grao de cumprimento acadado neses anos noutros servizos de saúde, deberá achegar a correspondente certificación.\n– Os servizos prestados nos hospitais públicos do Barco, Verín, Burela, Cee e Monforte (punto h) dos criterios xerais de avaliación).\nb) No caso do persoal licenciado e diplomado sanitario: os servizos prestados en municipios especialmente illados ou en condicións de soidade, consonte os criterios que establece a normativa de ordenación da atención primaria de Galicia (punto i) dos criterios xerais de avaliación).\nc) Todos os colectivos (incluído o persoal licenciado e diplomado sanitario):\n– A formación recibida e impartida pola Axencia Galega para a Xestión do Coñecemento en Saúde (ACIS).\n– As funcións de dirección, subdirección, xefatura, coordinación e supervisión nas institucións sanitarias do Servizo Galego de Saúde, as entidades adscritas á Consellería de Sanidade e ao dito organismo e na Administración sanitaria galega (punto e) dos criterios xerais de avaliación).\n– As situacións previstas no punto f) dos criterios xerais de avaliación, sempre que nelas se tivese unha reserva de praza nas institucións sanitarias do Servizo Galego de Saúde ou entidades adscritas á Consellería de Sanidade e ao dito organismo.\n– O nomeamento, e participación na totalidade do proceso, como membro dalgún tribunal cualificador de procesos selectivos (punto g) dos criterios xerais de avaliación), exclusivamente cando se trate de procesos convocados polo organismo Servizo Galego de Saúde.\nQuinto. Rexistro e acreditación de méritos (puntos a), b), c) e d) dos criterios xerais de avaliación)\nCoa excepción prevista no punto cuarto anterior (formación recibida e impartida pola Axencia Galega para a Xestión do Coñecemento en Saúde– ACIS), os méritos que se queiran facer valer en materia de formación continuada, na medida que establece o punto a) dos criterios xerais de avaliación, deberán estar debidamente rexistrados no sistema informático Fides/expedient-e e acreditados documentalmente pola persoa interesada coa data límite do último día de presentación de solicitudes (28 de setembro de 2018).\nO mesmo será aplicable para o rexistro e acreditación dos méritos relativos á formación universitaria de posgrao, publicación de traballos científicos e de investigación e formación sanitaria especializada impartida, naquelas categorías en que estes méritos resulten baremables consonte o anexo IV do Acordo.\nPara o rexistro electrónico e acreditación dos méritos, os/as solicitantes deberán proceder da seguinte forma:\nAccederán a través de Fides ao expediente electrónico do/da profesional segundo se indica no anexo I desta resolución e comprobarán os datos do seu currículo que constan rexistrados na aplicación informática (relativos a formación continuada, formación universitaria de posgrao, publicación de traballos científicos e de investigación e formación sanitaria especializada impartida), así como o seu estado.\nSe non consta ningunha información ou esta está incompleta, o profesional rexistrará no sistema, coa data límite do 28 de setembro de 2018, os méritos que posúe e que pretenda facer valer na súa avaliación.\nLogo de rexistrados, deberá imprimir a solicitude de validación destes, que estará dispoñible na aplicación informática na epígrafe de «informe».\nA solicitude de validación dirixirase á unidade de validación e poderá presentarse, ata o 28 de setembro de 2018, en rexistro administrativo ou a través de calquera dos procedementos do artigo 16 da Lei 39/2015, do 1 de outubro, do procedemento administrativo común das administracións públicas, na actualidade dispoñibles.\nXunto coa solicitude de validación, o/a interesado/a deberá achegar a documentación acreditativa dos méritos que pretenda facer valer e que figuren pendentes de validación. A documentación será presentada nos termos previstos no anexo II desta resolución.\nAqueles/as interesados que teñan solicitado, mediante a achega da documentación correspondente, a validación dalgún mérito previamente rexistrado no expediente electrónico e que estea pendente de validar non terán que presentar novamente a documentación acreditativa de tal/es mérito/s, agás a complementaria que resulte necesaria para a súa actualización.\nAqueles/as interesados que teñan rexistrado no sistema informático méritos pendentes de validar e non teñan presentado a documentación correspondente deberán solicitar, ata a repetida data límite do 28 de setembro, a súa validación e acreditar documentalmente a súa posesión.\nSe, con posterioridade á presentación dunha solicitude de validación de méritos, o/a interesado/a rexistra na aplicación informática un novo mérito baremable, deberá imprimir unha nova solicitude de validación e presentala coa documentación acreditativa, ata o 28 de setembro de 2018, en rexistro administrativo ou a través de calquera dos procedementos do artigo 16 da Lei 39/2015, do 1 de outubro, do procedemento administrativo común das administracións públicas, na actualidade dispoñibles.\nNon será preciso presentar ningunha documentación acreditativa de méritos que xa consten validados na aplicación informática. Non obstante, a Administración poderá requirir, en calquera momento, a presentación de documentación complementaria acreditativa de calquera mérito, aínda que conste validado.\nA resolución sobre o recoñecemento do grao será ditada por esta Dirección Xeral de Recursos Humanos tras a proposta realizada polo correspondente comité/subcomité de avaliación.\nCando un/unha solicitante cumpra os requisitos básicos para solicitar o acceso ao grao pero a avaliación realizada polo correspondente comité/subcomité sexa inicialmente negativa, aplicarase o trámite adicional de alegacións previsto no punto 14 do Acordo.\nA resolución sobre o recoñecemento de grao ditarase nun prazo que finaliza o 31 de decembro de 2018. No caso de non ditarse a resolución nese prazo, a solicitude entenderase desestimada.\nCalquera solicitude do grao I que sexa desestimada entenderase para todos efectos como unha solicitude de grao inicial, nas condicións que establece o punto II desta resolución.\nAs resolucións estimatorias de recoñecemento de grao terán efectos desde o día 1 de xaneiro de 2019.\nII. Solicitudes de recoñecemento de grao inicial (puntos 5 e 6 do Acordo de carreira profesional no ámbito do Servizo Galego de Saúde e as entidades adscritas á Consellería de Sanidade e ao dito organismo; Diario Oficial de Galicia do 30 de xullo de 2018).\nPoderá solicitar o grao inicial o/a profesional que reúna os requisitos que establecen os puntos 5 e 6 do Acordo.\nCada profesional deberá cubrir a solicitude de recoñecemento do grao inicial en modelo normalizado, á cal se accederá seguindo as instrucións que se establecen no anexo I desta resolución.\nCon independencia do que se establece no dito anexo respecto ao acceso á solcitude, para completar o proceso (presentación da solicitude) requirirase un certificado dixital válido. Os certificados aceptados son os expedidos pola FNMT (Fábrica Nacional de Moeda e Timbre), Camerfirma e o DNI electrónico (DNIe).\nA solicitude conterá os datos precargados coa información obtida das aplicacións corporativas de persoal do Servizo Galego de Saúde, a través da Oficina Virtual do Profesional (Fides/expedient-e/Sección de Solicitudes). Non será necesario que a persoa interesada acredite documentalmente os requisitos para acceder ao grao inicial.\nA solicitude, logo de confirmada, deberá presentarse por rexistro electrónico.\nO grao inicial poderá solicitarse en calquera momento en que se cumpran os requisitos, e desde o día seguinte ao da publicación desta resolución no Diario Oficial de Galicia.\nA solicitude de recoñecemento do grao deberá ser dirixida á xerencia ou entidade en que o/a interesado/a preste servizos. Cando estea nunha situación distinta á de activo, dirixirá a súa solicitude á xerencia ou entidade en que teña a súa praza reservada.\nA resolución sobre o recoñecemento de grao será ditada, logo de proposta da xerencia ou entidade, por esta Dirección Xeral de Recursos Humanos.\nA resolución ditarase no prazo dos tres meses seguintes á presentación da solicitude. No caso de non ditarse a resolución nese prazo, a solicitude entenderase desestimada.\nA resolución de recoñecemento do grao inicial terá efectos desde o día de presentación da solicitude, sempre que nesa data se cumpran os requisitos para o acceso.\nAs solicitudes de grao inicial presentadas ata o día 28 de setembro de 2018 terán efectos desde o día seguinte ao da publicación desta resolución no Diario Oficial de Galicia (sempre que nesa data xa se cumprisen os requisitos para o acceso).\nContra esta resolución, que pon fin á vía administrativa, as persoas interesadas poderán interpoñer recurso contencioso-administrativo no prazo de dous meses, contados a partir do día seguinte ao da súa publicación no Diario Oficial de Galicia, nos termos da Lei 29/1998, do 13 de xullo. Potestativamente, e con carácter previo, poderán interpoñer recurso de reposición ante esta dirección xeral, no prazo dun mes contado a partir da mesma data, de conformidade co que establece a Lei 39/2015, do 1 de outubro, do procedemento administrativo común das administracións públicas.\nInstrucións de acceso ao expediente profesional electrónico Fides\nA Oficina Virtual do Profesional (Fides) constitúe o punto de encontro telemático entre o Servizo Galego de Saúde e os/as profesionais con que mantén unha vinculación, e configúrase como a plataforma de acceso ao expediente electrónico do/da profesional.\nO acceso a Fides poderá realizarse desde:\n– Internet (profesionais do Servizo Galego de Saúde desde equipamentos informáticos situados fisicamente fóra da rede corporativa).\nOs/as profesionais do Servizo Galego de Saúde poderán acceder desta forma a Fides a través do enderezo http://fides.sergas.es.\nÉ requisito indispensable dispoñer dun certificado dixital para acceder a través desta vía. Os certificados aceptados son os expedidos pola FNMT (Fábrica Nacional de Moeda e Timbre), Camerfirma e o DNI electrónico (DNIe).\nPara a identificación do/da usuario/a mediante tarxeta sanitaria do Servizo Galego de Saúde con chip electrónico ou a través do DNI electrónico, será preciso, con carácter xeral, dispoñer dunha lectora de tarxetas. Non se requirirá lectora de tarxetas unicamente no suposto de dispoñer dun certificado dixital da FNMT instalado no propio equipamento.\nOs servizos que, a través desta forma de acceso, terán dispoñibles os/as profesionais serán tanto o acceso á xestión do expediente electrónico e á solicitude electrónica do recoñecemento de grao -eventualmente, para os procesos de selección e provisión de prazas– que convoque este organismo, así como ao resto de funcionalidades existentes na Oficina Virtual do Profesional (Fides).\nA primeira vez que un/unha profesional acceda con certificado dixital a Fides, solicitaráselle que cubra un formulario de alta con datos básicos.\nPódese atopar toda a información relativa ao sistema Chave365 neste enderezo: https://sede.xunta.gal/chave365.\nOs/as profesionais cun vínculo activo terán, mediante este sistema, acceso á totalidade de servizos e funcionalidades de Fides, incluído o acceso á xestión do expediente electrónico e á solicitude electrónica do recoñecemento de grao.\nNa páxina web do Servizo Galego de Saúde (www.sergas.es) figura á disposición dos/das profesionais un manual de instrucións sobre o acceso e funcionamento do expediente electrónico, os diferentes estados en que pode atopar a información relativa aos seus méritos e normas de validación da documentación que hai que achegar.\nValorable en todas as categorías/especialidades.\na) Recibida: acreditarase tal mérito mediante copia compulsada do certificado de asistencia ao curso, no cal deberá constar o organismo ou entidade que convocou e impartiu a dita actividade formativa, as datas de realización, o contido do curso e número de créditos e/ou horas asignados. Poderase requirir á persoa solicitante a achega do programa formativo ou categoría/s destinataria/s.\nNo suposto de cursos acreditados pola Comisión Nacional ou Autonómica de Formación Continuada, deberá constar o logotipo da respectiva comisión e, ademais, o número de expediente.\nNormas específicas para a formación en liña. Valoraranse aqueles diplomas de cursos en liña en que conste o número de créditos, número de expediente e logotipo da Comisión de Formación Continuada.\nSerán válidos, ademais, aqueles diplomas asinados dixitalmente por Digital Learning cun certificado dixital emitido pola Fábrica Nacional de Moeda e Timbre (FNMT), así como aqueles que se poidan referenciar a unha web verificable ou cotexable polo comité/subcomité de avaliación. Noutro suposto, deberá achegarse certificación orixinal asinada polo órgano que impartiu a actividade formativa, que conterá toda a información exixida neste punto.\nO comité/subcomité de avaliación poderá exixir á persoa solicitante calquera documentación complementaria e/ou rexeitar calquera certificado en liña cando existan dúbidas razoables sobre a súa autenticidade.\nFormación universitaria de posgrao.\nValorable en todas as categorías/especialidades para as cales se require formación universitaria.\nAcreditarase, segundo o suposto, mediante orixinal ou copia compulsada do título expedido polo Ministerio de Educación, Cultura e Deporte ou certificación da respectiva universidade, debidamente asinado, que deixe constancia do mérito invocado polo/a solicitante. No relativo aos cursos de doutoramento, para que o dito mérito poida ser obxecto de valoración, a certificación que se achegue deberá deixar constancia expresa de que o/a solicitante realizou todos os cursos de doutoramento.\nNo suposto de titulacións obtidas no estranxeiro, achegarase, xunto coa copia compulsada do título, unha tradución xurada deste ou equivalente e credencial de recoñecemento ou homologación da titulación expedida polo Ministerio de Educación español.\nA titulación de máster débea rexistrar o/a solicitante en Fides/expedient-e na epígrafe de formación continuada recibida/máster.\nPublicación de traballos científicos e de investigación:\n– Todas as categorías de persoal sanitario.\n– Categorías de persoal de xestión e servizos para as cales se require unha titulación universitaria ou un título específico de formación profesional.\nO persoal de calquera das categorías de persoal licenciado sanitario acreditará estes méritos na forma prevista no anexo V da resolución da Dirección Xeral de Recursos Humanos, do 1 de marzo de 2018 (DOG do 12 de marzo), pola que se convoca concurso-oposición para o ingreso na categoría de médico/a de familia de atención primaria.\nO persoal de calquera das categorías de persoal diplomado sanitario acreditará estes méritos na forma prevista no anexo V da Resolución da Dirección Xeral de Recursos, do 1 de marzo de 2018 (DOG do 12 de marzo), pola que se convoca concurso-oposición para o ingreso na categoría de enfermeiro/a.\nO persoal das categorías de persoal técnico sanitario (sanitario de formación profesional), acreditará estes méritos na forma prevista no anexo V da Resolución do 1 de marzo de 2018, da Dirección Xeral de Recursos Humanos (DOG do 12 de marzo), pola que se convoca concurso-oposición para o ingreso na categoría de técnico/a superior en documentación sanitaria.\nO persoal das categorías de xestión e servizos acreditará estes méritos na forma prevista no anexo V da Resolución do 1 de marzo de 2018, da Dirección Xeral de Recursos Humanos (DOG do 13 de marzo), pola que se convoca concurso-oposición para o ingreso nas categorías de grupo técnico da función administrativa e grupo de xestión da función administrativa.\nEn todos os casos, a publicación de traballos científicos e de investigación tamén poderá acreditarse na forma que teña específicado a última convocatoria dun concurso-oposición da correspondente categoría.\nValorable nas categorías de persoal licenciado e diplomado sanitario.\nAcreditarase mediante certificación asinada pola Comisión de Docencia do centro ou, de ser o caso, comisión de docencia da unidade docente onde se tivese impartido, na cal deberán constar expresamente os períodos de desenvolvemento de tal actividade e condición en que se impartiu.\nTradución de documentos.\nOs títulos ou certificacións que estean redactados nun idioma distinto a calquera dos oficiais do Estado español deberán acompañarse da súa tradución para o castelán ou galego, que deberá efectuar:\nRespecto dos traballos científicos e de investigación redactados nun idioma distinto a calquera dos oficiais do Estado español, non será necesario presentar copia traducida


A Autoridade Portuaria e AJE Pontevedra convocan o II Premio Ría de Arousa para fomentar o emprendemento\nPublicacións Novas A Autoridade Portuaria e AJE Pontevedra convocan o II Premio Ría de Arousa para fomentar o emprendemento\nLuns, 14 Maio 2018 14:38\nO Espazo Emprendedor gestionado pola Asociación de Jövenes Empresarios de Pontevedra no porto de Vilagarcía acolleu esta mañá o acto de presentación do II Premio Ría de Arousa organizado por AJE Pontevedra e a Autoridade Portuaria de Vilagarcía.\nO obxectivo desta iniciativa é fomentar o emprendemento no ámbito marítimo-portuario e logístico, poñendo en valor a ría con ideas innovadoras e viables. A presentación contou coas intervencións da presidenta da Autoridade Portuaria, Sagrario Franco; o presidente da asociación de Jóvenes Empresarios de Pontevedra, Pablo Fernández, e José Luis Vilanova, en representación de FECA. Asistiron tamén representantes das entidades colaboradoras: Xunta de Galicia (a través do IGAPE e da Consellería do Mar), Banco Santander, Galicia Business School e grupo J. Rey asesores.\nO presidente de AJE Pontevedra, Pablo Fernández, agradeceu a implicación da Autoridade Portuaria e das entidades colaboradoras con esta iniciativa, e destacou na súa intervención a importante dotación económica do premio, que ascende globalmente a 12.000 euros. Ao premio poden presentarse tanto persoas físicas como empresas, sempre que estas leven constituídas menos dun ano. Valoraranse ideas innovadoras e viables, que estean relacionadas coa economía marítimo portuaria ou a loxística, e que poñan en valor a Ría de Arousa. Para máis información, pode consultarse a web www.ajepontevedra.es/ii-premio-ria-de-arousa/.\nO primeiro premio desta convocatoria está dotado con 2.000 euros para gastos de constitución da empresa, e o programa formativo “Diploma en Business Administration” valorado en 3.600 euros, ademais dun despacho no Espazo Emprendedor, que o ganador poderá utilizar durante un ano. Prevense ademais tres accésits, que serán recoñecidos cun” Programa Superior en Liderado e Dirección de Equipos” valorado en 1.800 euros, máis utilización durante seis meses a zona coworking do Espazo Emprendedor.\nO presidente da Federación de Empresarios da Comarca de Arousa, José Luís Vilanova, apuntou que este ano, como novidade con respecto á primeira edición celebrada en 2016, outorgarase tamén un premio honorífico “a unha empresa do sector con bagaxe e recoñecido prestixio”, para visibilizar tamén o labor de compañías veteranas.\nPola súa banda a presidenta da Autoridade Portuaria destacou na súa intervención que “as Autoridades Portuarias son organismos en continua adaptación, xa que o noso obxectivo é atender do xeito máis eficiente as necesidades dos sectores loxístico e produtivo da nosa área de influencia, e iso non é posible desde a rixidez ou o inmovilismo. Por iso, debemos ser non só intermediarios na loxística das empresas, senón tamén axentes activos, actuando como dinamizadores da comunidade loxístico-portuaria e marítima”.\nNesta liña de actuación enmárcase o premio Ría de Arousa, que entronca ademais coa misión da Autoridade Portuaria como axente de desenvolvemento económico e social e exemplo de colaboración público e privada, co fin último de contribuír á dinamización, desenvolvemento e pulo da súa contorna, “pois a nosa actividade -engadiu Franco Malvar- non tería sentido si non é para favorecer o progreso económico, pero tamén social, da nosa área de influencia”. “Esperamos que desta convocatoria -concluíu Sagrario Franco- xurdan ideas excelentes que nos axuden a seguir avanzando cara a esta meta”.\nVilagarcía de Arousa, 14 de maio de 2018,


A Marela Tarabela: Poemas para un xantar\nPoemas para un xantar\nSermos poetas 5 dedica unha pequena antoloxía ao Cocido lalinense con catro Poemas para un xantar de carácter satírico, uns, e afervoadamente intimistas, outros; e que nos fan lembrar que non hai moito andabamos ceibes polas rúas de festa en festa. Un motivo máis para agardar un pronto reencontro.\nA coordinación correu a cargo do profesor Suso Amboaxe, a creativade textual foi obra de David Fernández Porral, Ana Fuentes González, Sonia Senra Trigás e Aitor Gil Rodríguez; mentres que as ilustracións son de Sofía Gil Madriñán.\nParabéns a todas e a todos polo magnífico traballo.\nPublicado por Marela Tarabela . 12:55\n▼ marzo 2020 (20)\nLiteriatura  : Jaber Asadi\nGaliciaLe en aberto\n"Oxalá o virus nos faga saír da caverna, a escurid...\nLiteriatura  : Mojtaba Heidarpanah\nFatal, falta Tafal\nEl libro usado no se puede lavar\nA importancia de ler libros na corentena\nAlbert Uderzo, in memóriam\nProrrogado o VII Concurso Literario Mª Vitoria Tab...\nLiteriatura  : James Fryer\nA derrota de Coronavirus\nXII Olimpíada do saber. Clasificación final\nLiteriatura  : Adão Iturrusgarai (2)\nMarela para "O xardineiro dos ingleses"


O Concello de Nigrán comunica aos propietarios do cemiterio de Camos a resulución que legaliza definitivamente o capostanto | Noticias Vigo\nO Concello de Nigrán comunica aos propietarios do cemiterio de Camos a resulución que legaliza definitivamente o capostanto\nA resolución foi asinada a semana pasada polo alcalde tras obter o visto bo da Consellería de Sanidade tras un ano de trámites\nPublicado por Noticias Vigo o día 27/08/2019 na sección de Galicia,Nigrán\nA ampliación do Cemiterio de Camos realizada hai 30 anos é xa definivamente legal despois de permanecer este tempo sen regularizar. O alcalde de Nigrán, Juan González, asinou o 13 de agosto a resolución tras recibir o visto bo definitivo da Consellería de Sanidade despois de un ano de trámites para adaptalo á Lei de Sanidade Mortuoria de Galicia. Esta resolución será publicada próximamente no BOP.\nO camposanto, non municipal, estaba operativo pero sen ter os permisos necesarios, polo que a petición da propia presidenta da comunidade de propietarios, Alcira dos Santos, o Concello tomou a iniciativa de mediar coa Xunta para solventar este asunto. Esta legalización súmase á obtida en febreiro deste ano do Novo Cemiterio de Priegue (no que o Concello tamén intermediou) e no ano 2016 do Cemiterio de Nigrán e Parada, estos dous últimos municipais e que arrastraban o mesmo problema.\nTal e como recolle a resolución, a regularización foi posible despois de que o Concello actuase de conformidade co previsto na Disposición Adicional Primeira do Decreto 151/2014 do 20 de novembro de sanidade mortuoria de Galicia no que se establece un procedemento extraordinario para regularizar cemiterios sen autorización sanitaria. Neste sentido, a Consellería de Sanidade comunicou o pasado 9 de agosto (despois de revisar a documentación e inspeccionar o camposanto) que non existían obxeccións dende o punto de vista sanitario; previamente, o 30 de maio, a Xefatura Territorial de Cultura e Turismo tamén o autorizou a través de Patrimonio, dándose así por finalizados os trámites.\n“Grazas ao traballo conxunto coa comunidade de propietarios do cemiterio de Camos, a regularización foi posible e o cemiterio cumple con toda a lexislación vixente, algo fundamental para obter calquera servizo. Estamos moi satisfeitos de ter regularizado catro camposantos en só catro anos”, sinala o alcalde, Juan González.


O voceiro socialista, Paco Reyes, criticou esta mañá a falla de transparencia de Compostela Aberta, e preguntouse "onde están as paredes de cristal das que presumía o alcalde Noriega". Nesta ocasión, o concelleiro socialista lamentou que teñan pasado todos os prazos establecidos pola lei sen que se teña aprobado a conta xeral de 2017, e que comezando novembro non se teña recibido información ningunha da liquidación e execución do orzamento de 2018.\nCon respecto á conta xeral, Reyes lembrou que os prazos establecían que o 1 de xuño tiña que ser sometida a informe da Comisión de Facenda; a continuación sometida a exposición pública durante quince días, para voltar a Comisión de Facenda para redactar un novo informe, de modo que a 1 de outubro tiña que ser sometida a pleno e, antes do 15, remitida ao Tribunal de Contas. Pero, como asegurou, a realidade é que non se fixo nin o primeiro dos trámites.\n"Require polo menos unha explicación do alcalde que se incumpran todas as disposicións legais e que non teña aprobado a conta xeral de 2017, sobre todo cando Compostela Aberta presume de transparencia", dixo o concelleiro socialista.\nPero as críticas do grupo do PSdeG non só se refiren á conta xeral, senón que tamén afectan ao orzamento de 2018. A este respecto, Paco Reyes denunciou que non haxa información ningunha sobre a liquidación e execución, polo menos ata o mes de setembro. "Non está colgado nin o avance do primeiro trimestre nin se ten dado conta ao pleno", afirmou o voceiro, que subliñou que malia contar cunha dirección de área específica, non existe información sobre, por exemplo, a fiscalización de contratos, se envían a Madrid os niveis de execución -obriga trimestral-, se fan reservas de crédito ou cal é o volume de de orzamento executado ata o momento. Por todo iso, o grupo reclama os certificados e información necesaria e relativa ao actual documento económico.\n"Resulta incrible que teña que ser un membro da oposición o que, no derradeiro ano de mandato, teña que pedir a conta xeral de 2017 e información da execución do orzamento de 2018", dixo Reyes.


Oleiros, 11 de marzo de 2019-. Este xoves día 14 de marzo, ás 20:00 horas, as Torres de Santa Cruz acollerán un concerto de Vintage Dúo. Este proxecto musical, que reinterpreta grandes éxitos, ten no seu repertorio Cry me a river, Route 66, Respect, Say a little prayer ou Beautiful, entre outros.\nAdemais todas as bibliotecas acollen durante o mes de marzo exposicións relacionadas co feminismo. Na Biblioteca Rosalía de Castro de Santa Cruz está a realizarse unha exposición de carteis titulada “Mulleres que cambiaron o mundo”. Na Biblioteca Rialeda de Perillo atópase "Esquecidas no seu tempo", que mostra obras literarias de escritoras inxustamente tratadas. Na Biblioteca Xograr Mendiño de Lorbé exponse “Mulleres protagonistas”, unha mostra de libros infantís nos que a personaxe principal é unha muller ou unha nena. Na Biblioteca María José Trincado de Mera estanse a realizar propostas de literatura infantil e xuvenil que invitan ás nenas e aos nenos a reflexionar sobre os estereotipos e o reparto de roles sexuais na sociedade. Na Biblioteca Ánxel Fole de Nós hai unha mostra bibliográfica sobre libros infantís, xuvenís e de adultos con temática sobre a muller.


CIG BOSCH: As empresas de Telemárketing comezan a aplicar a nova reforma laboral\nAs empresas de Telemárketing comezan a aplicar a nova reforma laboral\nPor se non chegase co ERE que pretende facer a empresa Sykes na Coruña, do cal xa vos viñemos informando, agora tamén se apunta ao carro de aplicar a nova reforma laboral a empresa de Telemarkéting ATENTO na Coruña.\nO pasado 12 de marzo a empresa reuniu ao Comité de Empresa para comunicarlles que, a 180 traballadores e traballadoras da campaña de ADSL, con contrato a tempo parcial, aplicaráselles unha reducción de xornada en funcion das horas de contrato que teñan. A empresa alega que a adopción desta medida é debida a un importante descenso no número de chamadas.\nNa reunión, a empresa asinou coa maioría do Comité de Empresa (CCOO e UGT) a apertura dun período de consultas coa finalidade de rematalo aplicando unha modificación substancial das condicións laborais segundo o Artigo 41 do Estatuto dos Traballadores. Este período de consultas remataría o día 26 de marzo, e unha vez rematado, a empresa comunicará individualmente a cada traballador e traballadora esta modificación, que será efectiva 7 días despois.\nA Sección Sindical da CIG en Atento denunciou ante á empresa á adopción de tales medidas na campaña de ADLS cando, dende hai 6 meses, estase contratando novo persoal para a campaña de Pymes. A empresa ante isto indicou literalmente que: "Os e as traballadores/as de ADSL non dan o perfil de Pymes", importándolle moi pouco reducir o mísero salario, mentres contrata a xente da rúa para Pymes. Ademais tamén se preguntou á empresa se nos centros de Perú e Bucaramanga (Colombia) tamén se van aplicar estas medidas ao que non contestou de xeito claro, polo que podemos deducir que non.\nNun informe realizado sobre o sector do Call Center en España os datos confirman que o noso sector non está afectado pola crise, e que as perspectivas que hai son de crecemento, dun 2% para o 2012 e dun 4% para o 2013.\nEstá demostrado que as empresas do noso sector agardaban con moita expectación a nova reforma laboral do Goberno do PP para poder fexibilizar, aínda máis se cabe, as nosas xa precarias condicións laborais. Por todo isto é importante que todas e todos participemos e nos mobilicemos contra a patronal e o goberno acudindo a FOLGA XERAL do 29 de MARZO!!!!


Baiona reconstruirá un muro de contención no Camiño Lameiriño de Belesar - ValmiñorTV\nInicioBAIONABaiona reconstruirá un muro de contención no Camiño Lameiriño de Belesar\nO Concello de Baiona realizará unha intervención na parroquia de Belesar. En concreto, trátase da reconstrución dun muro de contención no Camiño Lameiriño, na Granxa, e o posterior arranxo e asfaltado da zona. A actuación, financiada a través do Plan Concellos da Deputación de Pontevedra e con fondos propios do consistorio, foi adxudicada a Construcións Vale S.L., por 19.492,79 euros.\nO muro derrubouse hai algúns anos, e desde entón representou un perigo para a familia que reside á beira do mesmo, xa que dificulta o acceso á súa vivenda. Tras ultimar os trámites pertinentes o prazo previsto de comezo das obras é dun mes. Os traballos mellorarán a seguridade dos veciños e veciñas da zona afectada polo muro.\nDesde a Concellería de Vías e Obras, Óscar Martínez lembra que o goberno municipal traballa para buscar solucións e mellorar as condicións dos veciños das parroquias: “O noso deber é que as veciñas e os veciños de Baiona teñan acceso aos mesmos servizos, independentemente do lugar no que residan”.\nPola súa banda, o Alcalde, Carlos Gómez Prado, comenta que “seguimos coa intención de seguir poñendo en valor as nosas parroquias, sempre co obxectivo de mellorar o día a día da cidadanía”.


VEIGA DE LOGARES-A FONSAGRADA-LUGO: Os ‘gapfillers’ e o proxecto da Fonsagrada\nUnha das cuestións que desperta máis intriga dentro do despregamento da TDT en Galicia é a aparición dos chamados gapfillers. Un termo inglés, que se pode traducir como “enche ocos”, para definir uns dispositivo que serven para dar cobertura de Televisión Dixital Terrestre a áreas moi pequenas ou alonxadas ou de orografía complexa (moi comúns en Galicia).\nNa definición técnica, o gapfiller é un tipo de repetidor que permite recibir un sinal DVB-T e retransmitilo na mesma frecuencia.\nREDE PRINCIPAL E REPETIDORES\nNo caso da TDT, hai unha rede principal que xestionan os operadores de televisión e que dá servizo aos núcleos de poboación grandes e medianos (o que supón un 96% dos usuarios). Esta rede principal está composta por uns 140 equipos ou emisores principais.\nTamén hai centros que dan cobertura ao rural, aínda que non reciben un bo sinal. “Por iso se estudiou a posibilidade de dixitalizar todos estes centros catalogados”, segundo explica Ignacio Otero, responsable da Oficina Técnica da TDT.\nAquí é onde entran en xogo os gapfillers, para cubrir pequenas áreas ás que non chega a rede principal. O problema destes dipositivos é que teñen un custe bastante elevado e que se necesitan moitos para zonas moi pequenas. De feito, para cubrir un 2% do territorio galego fixeron falta arredor de 500 “enche-ocos”. É por iso que desde a Oficina da TDT cualifican como “case inviable” que as “zonas de sombra” se puidan cubrir con gapfillers.\nAdemais, e aínda que os custes de instalación destes equipos están sufragados ao 50% entre o Ministerio de Industria e a Xunta, o certo é que o elevado prezo dos repetidores fai necesaria a colaboración dos concellos implicados.\nUNHA EXPERIENCIA PILOTO\nA Deputación de Lugo concedeu unha serie de axudas ata abril de 2008 que iban dos 1.500 até os 14.000 euros. Actualmente, son os propios concellos os que deben de acometer o gasto correspondente.\nDentro deste programa de axudas incluíase o que foi un dos proxectos máis importantes da TDT en España.\nA Fonsagrada tivo o privilexio de ser o primeiro municipio do Estado en vivir un apagamento analóxico e de servir, ademais, como experiencia piloto para a posta en marcha da TDT en toda Galicia.\nOs condicionantes técnicos e orográficos do concello lugués facíano especialmente atractivos como un marco real para identificar todos os condicionantes, interferencias e plan de información á poboación que serían necesarios para o despregamento xeralizado da TDT na comunidade galega.\nPublicado por jose gabriel pacin lopez en 3:20


Queremos Galego continúa con éxito a campaña de difusión social da ILP\nConfederación Intersindical Galega - Avantar - A Coruña 6/4/2010 O venres 16 de abril instalarase unha mesa informativa na rúa Barcelona de A Coruña onde se recollerán sinaturas de apoio á iniciativa\nQueremos Galego presentou esta mañá en A Coruña a campaña de difusión social do texto da Iniciativa Lexislativa Popular pola garantía dos dereitos lingüísticos nos ámbitos da administración e do ensino, que a plataforma cidadá vai desenvolver até o vindeiro mes de xuño. A campaña, que xa ten pasado por Ourense, Carballiño ou Noia cun notábel éxito, arrincou hai dúas semanas en Ferrol e chegará a partir do 16 de abril a A Coruña, onde cada venres se instalará unha mesa informativa en distintos barrios da cidade para dar a coñecer o texto da ILP, ademais de realizar toda unha serie de actos lúdicos e festivos durante os vindeiros meses. Así mesmo, está previsto un acto en Carral o vindeiro 24 de abril, coincidindo coas celebracións dos mártires.\nMalia que a admisión a trámite da ILP fora negada pola Mesa do Parlamento nas pasadas semanas, Queremos Galego iniciou unha campaña para trasladar á rúa o contido da Iniciativa Lexislativa e manter vivo “o movemento social xurdido arredor da lingua”. Neste senso, Fran Rei, voceiro de Queremos Galego, apuntaba que a plataforma “vai mostrar con argumentos e pedagoxía cal é a verdadeira realidade lingüística do País e cal o futuro do galego se non se garanten espazos e usos que até agora estaban garantidos”. Rei referiuse aos intentos do goberno do PP de derrogar o actual decreto de uso do galego no ensino por outro máis regresivo ou á eliminación do artigo 35 da Lei da Función Pública, e con el, a parte específica en galego nas probas de acceso laboral ás administracións. “A decisión de non admitir a trámite a ILP obedece a motivos políticos, ao terror do PP a debater no Parlamento os dereitos lingüísticos, e ao temor de Feijoo a que o debate da iniciativa lexislativa estea na rúa. O PP só quere abordar o debate da lingua cando lle interesa sacar réditos políticos, pero non lles interesa manter un debate continuado no tempo”, aseverou Fran Rei.\nCumprir cos requisitos formais\nA plataforma cidadá levará a cabo o proceso de recollida de sinaturas cumprindo todos os requisitos formais tal e como se a iniciativa estivese admitida a trámite. Para tal fin, farase un reconto exhaustivo das sinaturas e un contraste notarial, grazas a colaboración desinteresada de notarios e xuristas. En xuño, as sinaturas remitiranse aos tres grupos parlamentares xunto co prego de apoio de cada cidadán/á para que a ILP sexa tramitada como unha Proposición de Lei, que desenvolva as cuestións xa recollidas na Lei de Normalización Lingüística ou no Plan Xeral de Normalización da Lingua Galega. Concerto o 17 de abril\nAlén da campaña de difusión, Queremos Galego organizou un concerto para o 17 de abril en Pontevedra, do que entradas xa están á venda, que suporá “un fito na cultural na historia recente do País”, segundo explicou Fran Rei. O concerto contará coa presenza de grupos tan relevantes como Fuxan os Ventos, Berrogüeto, Luar na Lubre, Uxía Senlle, Fía na Roca ou A Quenlla, que coa súa participación desinteresada “demostrarán que a cultura galega non está acomplexada nin ensimismada como asegurou no seu día o conselleiro de Cultura”. 1


O CPI Dr López Suárez desenvolverá unha decena de actividades financiadas polo Concello de Friol | Terrachaxa.com\n8 Out 2017 Actualidade, Deportes, Friol, Sociedade Actualidade, Deportes, Friol, Sociedade\nCPI Dr. López Suárez.\nUn ano máis o Concello de Friol subvenciona as actividades lúdico-deportivas que se van a realizar entre outubro e maio no colexio de Friol, CPI Dr. López Suárez, durante o tempo de lecer do alumnado despois de xantar.\nXa que se desenvolven dentro do horario do colexio –os xoves e venres entre as tres menos vinte e as catro e vinte da tarde-, estas actividades contribúen ao desenvolvemento integral de todo o alumnado procedente de distintos puntos da xeografía do municipio.\nAs actividades propostas para este curso 17/18 diferéncianse por ciclos de educación. Para os nenos e nenas de infantil ofrécese educación física de base, obradoiro de “Drama”, “DiverArte” e a “Xogoteca”. A primeira permite o desenvolvemento do potencial como individuos a través do movemento; mentres que co obradoiro de “drama” se achegan aos nenos e nenas diferentes técnicas para expresarse e comunicarse así como para interpretar diferentes papeis e personaxes. O caso de “DiverArte” permite explorar as diversas formas de expresión artística, empregando diferentes técnicas e materiais. Finalmente, a “Xogoteca” recolle un gran abano de actividades, xogos tradicionais, populares e grandes xogos para o fomento dunha ocupación activa do tempo de lecer.\nAta oito auméntanse as actividaes para os rapaces e rapazas de educación primaria. Así, ademais de “DiverArte” e a “Xogoteca”, tamén terán a oportunidade de participar en clases de baile –para introducir aos participantes nas artes escénicas de arte e movemento-. Ou tamén poderán aprender labores –coma calceta, ganchillo, costura…- ou iniciarse na elaboración de complementos cos que potenciar a súa creatividade sempre de forma segura a través de “Accesorízate”.\nNon podía faltar a oferta deportiva que, neste caso, achegará ao alumnado do centro aikido, hockey e atletismo –coordinado polo Club de Atletismo-. Mediante o xogo, o alumnado poderase introducir na arte marcial xaponesa do aikido baseada na neutralización do contrario en situacións de conflito sen danalo. Co hockey preténdese introducir ao alumnado, tamén mediante o xogo e a actividade física, nun deporte que fomenta a cooperación e o traballo en equipo.\nEtiquetas actividadesCPI Dr. López SuárezFriollecer\nAnterior Carlos Yobanni García, quinto no Torneo Internacional de Krásnik\nSeguinte Cantigas e Agarimos presentan ‘Balbino’ en Vilalba


Inmigración como protagonista do Oriental marroquí\nXul 18, 2019\nO alumnado comezou o seu percorrido por Marrocos na zona Oriental do país, coñecendo a cidade de Nador. Alí puideron fixar o seu primiro obxectivo: dar visibilidade á situación de migración tanto na fronteira, coma dentro do propio país. Verónica Couto, Fran Rodríguez...\nAlumnado do IX Seminario de Comunicación Social e Cooperación Internacional comezan a súa formación práctica en Marrocos\nVerónica Couto, Fran Rodríguez e Andrés Vázquez foron as tres persoas seleccionadas entre o alumnado do IX Seminario de Comunicación Social e Cooperación Internacional que organizamos dende Agareso en colaboración con ACPP, dentro do proxecto Escolas Sen Racismo, para...\nEstreamos tres curtas que amosan o mundo a través dos ollos das e dos adolescentes en risco de exclusión social\nXuñ 7, 2019\nO Auditorio da Facultade de Ciencias da Comunicación da Universidade de Santiago de Compostela acolleu esta tarde a estrea da curta documental La Tribu e máis das pezas de ficción Empezar de cero e Vidas paralelas, creadas por 22 rapazas e rapaces de entre 14 e 23...\nNunha illa nos confíns do mar había unha aldea….. Así comeza a marabillosa historia chamada a Illa de Cores, un conto infantil realizado no marco do proxecto Escolas Sen Racismo, que grazas ao alumnado de 5º de primaria do CEIP Apóstolo Santiago agora ten vida....\nXuñ 4, 2019\nO Auditorio da Facultade de Ciencias da Comunicación da Universidade de Santiago de Compostela acollerá este venres día 7, ás 17h, a estrea da curta documental La Tribu e máis das pezas de ficción Empezar de cero e Vidas paralelas, creadas por 22 rapazas e rapaces de...\nEnfoque social da cuestión de xénero para o traballo xornalístico\nNa derradeira xornada do Seminario de Comunicación Social e Cooperación Internacional alzouse a voz do feminismo da man de Llerena Perozo. A poñente foi quen de dar a coñecer os conceptos que se empregan agora no tocante ao feminismo. O obxectivo desta palestra era...


'Ribeiras de salitre' recalará hoxe no porto coruñés de Corcubión - La Opinión A Coruña\n'Ribeiras de salitre' recalará hoxe no porto coruñés de Corcubión\nO espazo da TVG sairá ao mar para amosar como se traballa indo á nasa do polbo\nredacción 30.03.2019 | 22:50\nX. H. Rivadulla Corcón, con Olimpia Louzán. Tvg\nX. H. Rivadulla Corcón, con Olimpia Louzán.\nO equipo do programa da Televisión de Galicia (TVG) Ribeiras de salitre, con X. H. Rivadulla Corcón á fronte, recalará hoxe no porto coruñés de Corcubión, embarcadoiro destacado cuxo elemento máis distintivo é o seu carácter elegante. Ao sur da Costa da Morte sitúase a ría de Corcubión, e no porto que dá nome á ría atópase unha vizosa actividade pesqueira e de marisqueo. A súa confraría conta cun total de 71 asociados, que se dedican ao marisqueo, mergullo, nasa e palangrillo.\nRibeiras de salitre sairá hoxe ao mar con Miguel Suárez, que traballa na ría indo á nasa do polbo. Desprenden elegancia sempre as mariscadoras no transcurso do seu traballo. Así que o espazo estará con Olimpia Louzán, en representación delas. José Domínguez, quen foi patrón maior durante 28 anos, é outro dos protagonistas desta entrega.\nNo restaurante-peixería Mar Viva, saborearanse uns berberechos salteados, preparados polo propietario Henrique Coo. A actuación musical correrá a cago das pandeireteiras As Rinchonas de Corcubión.\nO lonxeiro Diego Lojo contará como nesta lonxa é onde maior volume de polbo se move ao longo do ano de todas as da provincia da Coruña. E, por último, o programa coñecerá toda unha lenda viva na cultura mariñeira de Galicia, José López Olajario, coñecedor coma ningún da costa galega.\nPor outra banda, e tamén na TVG, Grandes lugares iniciará hoxe o seu percorrido por aldeas galegas con destacadas historias que contar, cunha visita a San Cosme de Antes, no concello de Mazaricos. Está situada na comarca do Xallas, terra de leite e unha das principais produtoras de Ternera Gallega. Este é un territorio rico, con famosos sombreiros, os sancosmeiros, e cunha paisaxe espectacular que paga a pena coñecer a cabalo. A seguinte parada será San Pedro de Tállara, unha parroquia do municipio coruñés de Lousame, na comarca de Noia. Esta é unha terra privilexiada, con microclima, un escenario perfecto para a práctica de todo tipo de deportes. Nesta aldea o equipo do programa coñecerá a Fernando, campión de canicrós.\n"En Lorbé saen só dous ou tres barcos ao mar, a xente só compra peixe de baixo prezo".\nAbre el plazo para alegar a la propuesta para legalizar cinco núcleos costeros de Arteixo.\n¿Cree que debería acelerarse la comunicación en tren con Porto?.\nLa OMS alerta de que aumenta la probabilidad de que virus animales afecten a humanos\nJuan Gestal alerta de que los asintomáticos causan el 44% de los contagios


O asasinato de Roxo. parte II - noelqueipo video y fotografía\nSe non liches o comezo podes lelo aquí\n[…] Pepiño Tameirón contou a súa persecución do asasino polo camiño da Parda (un tanto adornada e estirada no tempo) os veciños e Lola quedaron estupefactos.\n–Ai meu Pepe, púidoche pasar alghuna cousa, e fíxate se te me matan a ti tamén, aos dous na mesma noite, morro!. –Botou a chorar entre os aloumiños do seu home.\nAurorita quixo, tamén, telo seu momento de gloria e narrou como estando soa na súa habitación oíu os gritos que deseguido recoñeceu coma de Roxo, abriu a ventá e viu unha sombra negra fuxir cara o camiño da Parda. –Morí de miedo no mismísimo momento que vin una sombra tenebrosa salir do cortello- fixo unha pausa na que a caída planificada da súa bata de brillante satén deixou ver os tirantes do seu camisón e a pel sobrante do seu colo esaxeradamente estirado. –Corrí hacia la puerta en canto vi a Pepe salir con la escopeta! –fixo outra pausa para que o seu público asimilara o dito e foi entón o momento perfecto de se botar a chorar de feito exaxerado, aínda que sen ser quen de botar unha soa lágrima. O resto dos presentes, acostumados aos numeritos de Aurorita “la divina” continuaron falando, menos Chisco Bendoiro que acaricioulle o brazo a súa muller. A susodita mirouno anoxada e apartouse, deixando de súpeto os espaventos.\n– Tralo interrogatorio da testemuña principal aquí presente, podemos asegurar que o asasino é alguén atlético, capaz de gañarlle en carreira ao noso benquerido Pepiño Tameirón… – O aludido asentiu con pena, e Varapou continuou – polo tanto os sospeitosos redúcense moito. O noso pobo non é famoso pola súa xuventude. –Tameirón sorriu tristemente pola ocorrencia.\nToñico Lasparras seguía pensativo, de pé nunha esquina da cociña e sen deixar de mirar ao chan. Chisco nervioso, non paraba de móve-los pés, que facían un lixeiro pero estúpido ruído. –Está quieto Chisco, que non fas máis que molestar– espetoulle a súa muller. Chisco Bendoiro recolleu os pés e afundiuse na súa cadeira.\nToñico Lasparras veu a luz. – ¡Sei quén matou a Roxo! – Xosé Varapau mirouno cos ollos acendidos en ira. –É pronto para faceren suposicións Toñico, que pareces novato coño! Non digas parvadas!. Lasparras insistiu.\n– O asasino atópase entre nós!\nTodos se miraron sorprendidos menos Chisco que mirou cara o chan. Foi cando viu a palla e a pequena mancha de sangue nas súas botas que agachou rapidamente baixo a mesa. Mirou de novo cara Toñico Lasparras e este devolveulle unha mirada de ferro. Chisco Bendoiro rompeu a chorar.\n– Non é o que parece, xúroo.– Tameirón ergueuse de súpeto e co bandullo levantou a mesa que deu un forte golpe contra o chan. Xose Varapau colleu a Tameirón e freoulle as intencións de atacar a Bendoiro que choraba coma un neno, aínda máis afundido na cadeira. – Eu, eu… – Explícate dunha vez mameluco do carallo ou xuro que levas unha tunda que non o contas eh, non o contas!!– Pepiño Tameirón estaba fóra de si Lola tratou de calmalo.\n– Eu, Aurora botoume de casa e non sabía onde ir e… –\n– Callate agora mesmo Chisco, os trapos sucios lávanse na casa, non te atrevas a dicir nada más o te juro que…– Toñico Lasparras interrompeuna e fíxolle un xesto para que se calara. Aurorita la divina levantouse indignada e marchou da cociña facéndose a vítima. Coma ninguén foi tras ela volveu ao momento.\n– Só estiven durmindo no cortello, de verdade , eu non matei a Roxo… non querendo dende logo. Non podería, ben sabedes que é máis forte ca min!\n-Que carallo pasou Bendoiro- interrompeuno Tameirón coa cara roxa e a furia comedida.\n– Sabedes que o Roxo estábase a quedar algo chosco… non me viu ao entrar e cando o fixo asustouse, comezou a correr dende o outro lado do cortello e… tiven medo. Viña fostiado cara min eu…. Collín a rañeta e ameaceino para que parara, apunteille na cachola e non parou – choraba desolado– o Roxo non parou.\nBendoiro laiaba e laiaba a coma un meniño mentres a muller mirábao indignada.\nDecidiron comprobar os feitos e todos foron onda o cortello, agochado entre as pallas estaba o apeiro do crime, que tiña pasado desapercibido polos tres sabuxos.\nChisco seguía coa leria, chorando. –Non parou… o Roxo non parou, viña fostiado, non parou. Lola achegóuselle e acaricioulle o pelo. – Non pasa nada Bendoiro, foi un accidente e, ademáis, xa estaba moi vello, iso é verdade, ¿non si meu Pepe? Era unha cuestión de tempo.\nXosé Varapau mirou sorprendido a muller e logo a Pepiño Tameirón que aínda tiña o cabreo metido no corpo, sen embargo, foi escoitar a Lola e mudou o seu xesto, asentiulle a súa muller e volveuse dócil coma un canciño. –Pois caso pechado – dixo Toñico Lasparras. –Volvo pra casa que deixei a Maruxa amedrentada cun asasino solto.\nPouco a pouco fóronse marchando todos, e quedaron sos Lola Taracido e máis Pepiño Tameirón observando o corpo sen vida de Roxo. Pepiño agarrouna pola cintura e apertouna contra el… Pecharon a luz e a porta do cortello e volveron para a casa.\n– E ti cres que dará para uns chourizos?– Lola atizoulle unha moufada no pescozo. –Ti estás parvo!! O noso Roxo era coma un fillo, non o podemos comer!!!– Pepiño Tameiron asentiu arrepentido. –Foi un bo porco, diso non hai dúbida.\nGraciñas por ler! Blog\nComo grabar un vídeo con tu móvil para redes sociales de forma fácil, rápida y Read more\nin app, artículo, Foto, herramientas digitales, Sin categoría, Vídeo 0 comments\nInternet tiene más de 4 mil millones de usuarios, más de la mitad de la Read more\nin app, herramientas digitales, Sin categoría 0 comments\nComo se suele poner en el primer post de un blog ¡Hola Mundo! Lo primero, Read more\nin Foto, Vídeo 0 comments


Im-Pulso: Chipre só é o laboratorio\nPor que a institución herdeira dos acordos acadados trala Segunda Guerra Mundial en Bretton Woods está a violar os seus principios fundacionais e fundamentais?\nO asunto é grave, pois ao marxe das inadecuacións, aquel pacto aínda é o pilar político-xurídico do sistema económico e financiero internacional.\nDesde hai máis de vinte anos, todos aqueles que tiveron responsabilidades no FMI (xunto aos seus colegas do Banco Mundial e das outras organizacións complementarias) teñen comentado que as regras de xogo pactadas no anos 40 do século XX esixen reformas. E despois do estoupido das subprime en EE UU no outono do 2007, as reformas son imprescindibeis para evitar o caos.\nDe feito, a incapacidade e a falla de vontade para adecuar as regras de xogo á fonda transformación rexistrada nas finanzas internacionais desde os anos oitenta está na orixe de que os activos tóxicos se multiplicaran e infectaran o conxunto do sistema.\nReprodución facsímile dunha información datada no ano 2009;\nver: «Activos tóxicos en Europa por valor de 18,4 billones de euros»\nAs normas pactadas en Bretton Woods sufriron varias modificacións, certo, pero sempre foron cuantitativas (por exemplo, as contribucións dos Estados) ou formais (político-administrativas, caso dos procesos de decisión); pero o edificio construído hai case 70 anos sigue en pé… ¡Ata o de agora!, pois en Chipre están a derrubalo.\nÁs veces, o FMI e os Estados optaron por esquecer algunha regra. Agora, ao marxe das características da expropiación programada en Chipre, o FMI e o Eurogrupo conculcan unha regra de ouro: respectar a propiedade privada [una cousa é perder cartos nun investimento ou na creba dunha sociedade, sexa financeira ou doutro tipo, e cousa radicalemnte diferente é que o Estado expropie o 20, o 30 ou o 40% dos bens dun particular].\nVarios gobernos (co alemán en primeira fila) teñen a coraxe de apoiar a medida patrocinada polo FMI alegando que parte do diñeiro depositado nos bancos chipriotas é de orixe sospeitosa... Como se estivera garantida a limpeza dos cartos mantidos en bancos de Gran Bretaña (illas da Canle e Xibraltar), ou nos de Luxemburgo, Malta e Países Baixos!\nSerá que os Estados membros do FMI asinaron un acordo secreto precisando como, cando e porque poden ser confiscadas propiedades privadas?\nImpedir o crac\nPor que o FMI aposta polo "roubo"? Ademais das urxencias polas que a UE pecha os ollos, a causa é unha: a negativa a recoñecer e actuar diante do feito probado de que o sistema non pode dixerir os activos tóxicos que acumulan as entidades financeiras. Peor aínda: non só hai activos tóxicos, senón que hai bancos tóxicos (en España, por exemplo, os controlados polo FROB e todos os que precisaron axudas públicas).\nAo mesmo tempo, o pasivo (as obrigas) están aí e medran, de xeito que o FMI aposta por reducir a toxicidade sen contemplacións e se é preciso, “roubará” propiedades privadas (diñeiro) para substituir as que perderon valor no “monopoly” que fixo posible a desregulación.\nChipre é o escenario perfecto para facer un ensaio. Os observadores do sistema toman nota das reaccións institucionais e sociais, pois na UE e fóra da UE hai máis chipres. Un deles é Luxemburgo, cuxo ministro de Asuntos Exteriores, Jean Asselborn, xa acusou a semana pasada ao Goberno alemán de perder a vergoña: «Non é xustificable que co pretexto de resolver problemas técnicos de política financeira se deixe sen alento a un país enteiro».\nDar luz verde á iniciativa do FMI prexudica a seguridade e a credibilidade xurídica dos Estados con máis intensidade que a suma de todas as movilizacións civís anti-sistema celebradas durante o último lustro, motivo polo que en Bruxelas, aínda que o silenzo é norma, funcionarios altos e baixos recoñecen que as e os merkel non traballan para estabilizar a eurozona, senón para protexer o capital.\nA pasividade de Bruxelas\nO 11 de febreiro de 2009, o correspondente en Bruxelas do xornal británico Telegraph, Bruno Waterfield, remitiu unha información que os responsabeis do rotativo mutilaron por razóns e presións facilmente imaxinables. Nembargantes, durante alomenos dúas horas a información estivo colgada na edición dixital, na que Waterfield relatou que un informe da Comisión Europea cifraba xa entón o valor dos activos tóxicos en poder de bancos da UE en 18,4 billóns (con b) de euros [reprodución facsímile do texto publicado no Telegraph na ilustración que acompaña este post].\nDespois de catro anos de pasividade, Bruxelas carece de autoridade (nin tampouco a quere ter…) para impedir que o FMI comprobe en Chipre a efectividade das confiscacións e as consecuencias socio-políticas que poden ter. Entrementres, o Goberno de Estados Unidos aplica desde hai xa catro anos no seu territorio medidas socialmente menos traumáticas para reducir a toxicidade…\nÉ evidente que o principal problema político (e polo tanto, tamén económico) dos cidadáns da UE non é que a actual clase dirixente sexa políticamente estúpida, senón que está ao servizo do Gotha.\nOs chipriotas son as cobaias do FMI (e do Gotha), do mesmo xeito que os españois preferentistas, hipotecados, desempregados, máis a xeralidade dos afiliados á seguridade social, os asalariados e os pequenos empresarios somos as cobaias do tándem De Guindos-Montoro.


O Sindicato de Xornalistas alerta sobre o perigo de desaparición da información de proximidade en Galicia | Sindicato de Xornalistas de Galicia (SXG)\nO Sindicato de Xornalistas alerta sobre o perigo de desaparición da información de proximidade en Galicia\nPosted on 24 de Xaneiro de 2012 by Administrador\nLocalia Pontevedra, Localia Vigo, varias delegacións de La Voz de Galicia (nas delegacións e subdelegacións de Vigo, Carballiño …), varias delegacións da CRTVG, Radio Voz e a emisora pública do Concello de Ames. Estas son algúns dos medios de información que nas últimas semanas despediron a profesionais que se adicaban principalmente á información local, nun proceso de desaparición duns medios e redución doutros.\nDeterioro do dereito á información\nNo día no que unha parte da profesión celebra o seu patrón, o Sindicato de Xornalistas de Galicia alerta das graves consecuencias que ten para a cidadanía o evidente deterioro da información máis próxima. A progresiva desaparición do xornalismo de proximidade dificulta que os cidadáns poidan exercer o seu dereito constitucional á acceder á información das actividades dos cargos públicos.\nEsta eiva é especialmente grave no referido á información sobre as autoridades locais, cuxas decisións son as que teñen un impacto máis inmediato nas vidas cotiás dos veciños. Este deterioro da proximidade informativa tamén dificulta o acceso aos medios das iniciativas veciñais e locais non institucionais, seguidas habitualmente polos profesionais especializados en información local.\nO SXG critica que a vaga de despedimentos no xornalismo aumente mentres todas as miran administracións para outro lado con A total pasividade. As autoridades públicas levan décadas entregando millonarias subvencións aos empresarios do sector sen esixirlle sequera o mantemento do emprego nas súas compañías, un trato de favor que non se produce en ningún outro sector económico.\nPasividade de todos os partidos\nTodos os partidos con responsabilidades de goberno seguen a obviar o acordo unánime do Parlamento de Galicia. A Cámara aprobou, a instancia do SXG, vincular as axudas públicas ao mantemento do emprego digno e ao uso real da lingua galega.\nO Sindicato de Xornalistas fai un novo chamamento a todos os profesionais, empresas e organismos da profesión para abrir unha vía de diálogo co fin de atopar solucións para deter a continúa sangría de o aumento da despedimentos e da profesión.


2014-03-02 ~ ARTEixolandia\nA rotonda de Sabón a medio Gas... Naturalmente\nA espada de Pokémon\nAínda hai esperanza\nOs regalox de Vendex\nO desdobramento dos accesos da glorieta sufrirán un atraso de tres meses. Din que pola demora de Gas Natural á hora de retirar o gasoduto.\nCada 8 de marzo recórdase a morte de 129 traballadoras na fábrica téxtil Cotton de Nova York no ano 1857.Por certo,en España a presenza de deputadas no Congreso non chega ao 40 %, o mínimo establecido pola denominada democracia paritaria.\nA aspirante a ocupar o cargo que deixou Pilar Souto presentouse no concello para informarse cando ten que pronunciarse.\nDedicada aos mozos e mozas que deciden pillar a maleta antes que aceptar un traballo precario.\nUPyD esixe explicacións o alcalde de Arteixo despois de que trascendese que se cita o seu nome nunha serie de conversacións telefónicas no sumario da operación Pokémon.\nO concelleiro de Obras de Arteixo está convencido de que non hai nada nas conversas con Ángel Espadas, con quen tiña unha relación frecuente cando vivía en Santiago de Compostela.\nDe Lara investiga un posíbel tráfico de influencias cometido en Arteixo.\nA cúpula de Vendex admite os sobornos ante a evidencia das escoitas.


Mindfulness en empresas - Orixe Centro de Psicoloxía en Carballo\nCada vez máis empresas danse conta da importancia de coidar o benestar dos seus empregados. As persoas felices, sas e motivadas son máis produtivas! Ser unha empresa saudable está de moda. Hai grandes empresas a nivel nacional que xa están ofrecendo ao seu persoal un ximnasio dentro das instalacións, clases de pilates ou ioga, comida saudable, clases de relaxación…\nEn Mahou-San Miguel, unha das pioneiras en España, calculan un retorno de 2,9 euros por cada euro investido en programas de benestar no traballo. A formación en mindfulness é unha forma de investir na saúde dos empregados ao tempo que se beneficia a empresa.\nBeneficios do mindfulness para as empresas\nRedución do estrés, pois a práctica de mindfulness reduce os niveis de cortisol.\nMaior creatividade, facilitando a resolución de problemas de forma innovadora.\nRedución de baixas laborais. Moitas enfermidades son causadas ou incrementadas polo estrés. Calquera práctica dirixida a reducir o estrés tradúcese en máis saúde e menos ausencias ao traballo.\nMaior satisfacción e benestar. As persoas que practican mindfulness sofren menos esgotamento emocional.\nQueres integrar mindfulness na túa empresa?\nEn Orixe adaptámonos ao funcionamento, características e ritmo da túa organización. Ofrecemos dous tipos de formación:\nCursos de 8 semanas. Sería a formación ideal para que o empregado mastigue a técnica e a interiorice ata facela súa. Debe existir unha implicación por parte da persoa, o que significa tamén que ese empregado quere mellorar no ámbito laboral e persoal. Podes consultar a dinámica dos cursos facendo clic aquí.\nCursos a medida. Podemos facer unha adaptación dos nosos cursos en función dos recursos e da dispoñibilidade da empresa, sempre que se garanta unha formación de calidade que permita que o mindfulness se estableza na vida dos participantes.\nSe a túa empresa está interesada nos nosos cursos de mindfulness, solicita máis información no correo consulta@orixecentro.com\nou no teléfono 981 70 24 67.


Category Archives: Main\tMain\nSe eu non podo, el tampouco\tPosted on December 1, 2011 by admin\tPosted in Cousas Miñas, Main\tLeave a comment\nO que te descalifica sempre tratará de buscar aliados: falará con outros para envenenalos, porque o envidioso non quere que triunfes. Aprende a escoitar o que a xente di.\nTanto o que envenena como o que te descalifica tratará que non alcances os teus soños e encargarase de boicotear cada un dos teus proxectos. O seu lema é: “Se eu non podo, el tampouco”\nPonlle tapa a tua bolsa, excelente idea\tPosted on November 29, 2011 by admin\tPosted in Cociña e Gastronomía, Cousas Miñas, Main\tLeave a comment\nAs botellas de plástico volven a ter vida antes de ser tiradas ao caldeiro do lixo. Cantas veces estivemos pelexandonos coas bolsas para cerralas hermeticamente? Pois coa cabeza dunha botella xa está listo.\n1) Cortar unha botella de auga desechable (ou semellante) e manter o pescozo e parte superior, como nas fotos a continuación.\n2) Pasar o sobrante da bolsa de plástico a través da boca e roscar\nA botella está feita para ser hermética, de maneira que a auga non se escapará, o segredo está na parte superior e a tapa roscada!\nFonte: Cadea de correos. Grazas Alex.\necoloxismo reutilizacion reutilizar\tDichosa Barra de Progreso\tPosted on May 29, 2011 by admin\tPosted in Informática, Main\tLeave a comment\nInformática video\tDespedida\tPosted on March 31, 2011 by admin\tPosted in Cousas Miñas, Main\t1 Comment\nCheguei coa mochila vacia e marcho con ela chea de momentos vividos convosco. A nivel individual e persoal sodes marabillosos, e xuntos formades un equipo estupendo do que tiven o gusto de formar parte este medio ano. Moitas grazas polo tempo compartido e por todo o que aprendín ao voso lado. Quédame mágoa de non seguir convosco, pero nestes momentos non pode ser.\nAvisador de eventos Android – Escritorio\tPosted on January 30, 2011 by admin\tPosted in Cousas Miñas, Informática, Main\tLeave a comment\nHermes\tPosted on January 26, 2011 by admin\tPosted in Cousas Miñas, Main\tLeave a comment\nAs veces o silencio é a peor mentira, prefiro denunciar ante os personalismos e silencios bondadosos. Estou farto de calar polo cal non vou ser esclavo dos meus silencios e tolerar a falta de humanidade, tolerancia, mentiras, etica, moralidade e a as ansias de poder. Porque a política é algo mais que o poder polo poder….\nResumo 2010 – Fotogalería\tPosted on December 31, 2010 by admin\tPosted in Cousas Miñas, Main\tLeave a comment\nRematase un ano cheo de experiencias positivas e de erros os cales son leccións importantes da vida. Sería complexo resumir en poucas palabras os mellores momentos do ano polo cal optei por facer unha selección de 2 fotos por cada mes. Espero que vos guste.\nEscribir para quecer\tPosted on October 17, 2010 by admin\tPosted in Main\tLeave a comment\nA EGAP ven de lanzar a novidosa iniciativa de publicar o temario e os contidos de forma gratuita para os procesos selectivos da Xunta de Galiza, sorprendentemente no final da nova dise:\nOs temarios non teñen carácter oficial polo que en ningún caso vincularán os opositores ou os tribunais senón que se trata de instrumentos complementarios e contrastados que servirán de apoio e axuda como textos de referencia, pero nunca de forma exclusiva ou excluinte.\nNunha reflexión rápida para que vale que che dean os temarios se non son vinculantes entre as partes, tribunal, administración e opositores? Como non vai ser oficial algo que eles mesmo publican? A Xunta de Galiza descoñece o que deben saber @s seus traballadores/as?\nOutra trangallada máis co fin de escribir que se fai moito pero resulta pouco, escribir para quecer…\nAs redes sociais en España\tPosted on June 16, 2010 by admin\tPosted in Informática, Main\tLeave a comment\nInteresante vídeo de Agencia 101 onde recollen a evolución e o presente das redes sociais en España e no mundo.\nredes sociais\tPáxinas\tContacta


Concurso de traslados de corpos xerais, visto para sentenza\nCreated: 03 Mai 2010\nO concurso de traslados para a provisión de postos de traballo vacantes na Administración Xeral da Xunta de Galiza, tralo pase polo penúltimo trámite da Comisión Superior de Persoal o luns 3 de maio, co voto a favor de UGT e CSIF e o voto en contra de CIG e CCOO, está xa sentenzado para a súa publicación no DOG que será con certeza en cousa de días (cando leas isto, é posíbel que xa o teñas no DOG).\nOs sindicatos e Función Pública negociamos o concurso ao longo do mes de abril. Partiamos dun primeiro borrador infumábel que aos poucos foi mudando para ben tras aceptar a Administración parte das nosas extensas alegacións, mais que ao final deu un paso de cangrexo.\nTras recoñecer certa vontade negociadora en Función Pública, o feito de que se incluísen algunhas das nosas alegacións, que outras, despois dun compromiso previo botáranolas abaixo, e de que parte dos postos que podían ir a este concurso queden adiados a futuros concurso coa incerteza de garantías bastante fráxiles, queremos debuxar cales son as liñas mestras desta convocatoria.\nConcurso traslados corpos xerais. Xuntanza 26/04/2010\nCreated: 27 Abril 2010\nO luns 26 tivemos unha reunión os catro sindicatos co Director Xeral da Función Pública e a Xefa do Servizo de Provisión de postos de traballo. Esta é a derradeira xuntanza previa á Mesa Xeral (que podería ser o xoves 29 de marzo), e nela tratamos os seguintes cambios respecto da anterior:\n1º. Prazas con código A11. Na xuntanza de hoxe aínda non tiñan claro se as ían sacar ou non. A CIG demanda que se convoquen todas as vacantes.\n2º. Prazas de nivel 28, 26 e demais que antes tiñan como forma de provisión LD e agora teñen que pasar a concurso, serán obxecto dun posterior concurso específico. A CIG demanda que se convoquen todas as vacantes.\nConcurso traslados corpos xerais. Novo rascunho de prazas\nCreated: 21 Abril 2010\nAchéganos a Dirección Xeral da Función Pública un novo rascunho de prazas a ofertar. Podes descargalo aquí: ligazón. Pasa polos foros para deixar as túas consideracións.\nTraslados corpos xerais 2010. Xuntanza 9/4/2010\nCreated: 10 Abril 2010\nO venres 9 de abril, e mentres os nosos compañeiros estaban arredor de San Caetano manifestándose pola amortización de 71 postos de traballo en educación e o conseguinte peche de comedores escolares, as organizacións sindicais CIG, UGT, CCOO e CSIF tivemos a primeira xuntanza con responsábeis de función pública para discutirmos o primeiro rascuño das bases do concurso de traslados de corpos xerais.\nA intervención da CIG comezou abroncando á administración polo escaso tempo que nos deron para estudar o texto. Na práctica tivemos escasamente un día para espallalo, recibir suxestións e estudalo. Xa que logo, a CIG reservase o dereito a presentar alegacións escritas polo miúdo nos vindeiros días, previo análise a fondo e discusión nos órganos do sindicato.\nConcurso traslados corpos xerais. Bases convocatoria\nCreated: 07 Abril 2010\nAchéganos Función Pública o primeiro rascunho das bases do concurso de traslados de corpos xerais e que discutiremos, por primeira vez, o venres 9 de abril. Neste borrador aparecen marcadas en bermello certos cambios respecto doutros procesos, como son a adaptación á sentenza 824/2009, cambios no baremos relativo aos cursos de formación, posibilidade de que se oferten prazas abertas a outras administracións ou que se permita renunciar antes da publicación das listas provisionais de baremo.\nSe queres comentar algo sobre este primeiro rascunho que nos achega Función Pública, deixao nos foros. E non esquezas achegarnos as tuas alegacións tamén para a relación de prazas.\nConcurso traslados corpos xerais 2010. Prazas ofertadas\nCreated: 31 Marzo 2010\nAchéganos Función Pública a relación de prazas a ofertar no vindeiro concurso de traslados de funcionarios e funcionarias de corpos xerais, dandonos de prazo até o 12 de abril para que lles fagamos chegar alegacións. A este respecto, convidámosche a que revises os listados e nos comuniques as túas consideracións, que podes facelo a través dos nosos foros na seguinte ligazón. Para descargar as relacións, vai á zona de descargas (arquivo comprimido en formato con listados por consellarías)\nFunción Pública segue a manter que o concurso estará convocado en abril e resolto en setembro. Porén, a CIG pon en dúbida que sexan quen de facelo, pois a dia de hoxe, 31 de marzo, inda non temos ningún rascunho das bases concurso nin data prevista para comezar as negociacións (e faltarían: xuntanzas con Función Pública, Mesa Xeral, Comisión de Persoal, DOG).\nO Tribunal Superior de Xustiza anula parte do Convenio a instancia de CCOO\nCreated: 09 Febreiro 2010\nConcurso de traslados, OPE 2005, cambio de categoría, concurso permanente; afectados ou anulados pola demanda de CCOO á que se sumou o CSIF.\nA sentenza impulsada por CCOO é un ataque frontal aos dereitos dos/as traballadores/as, buscando torpedear o V Convenio e practicando unha política sindical de terra queimada. Descarga o boletín especial "o laboral".\nSentenza sobre o Concurso Xeral de Traslados do 2007\nCreated: 06 Novembro 2009\nA execución vai afectar unicamente á persoa interesada.\nCon relación ao mandato da sentenza de que se baremen os traballos desenvolvidos non só nos últimos 5 anos senón na totalidade da vida laboral, manifestamos que isto pódese realizar facendo unha ponderación (Base II.4 do Concurso Xeral). Manifestamos que estamos en contra de que se valoren as Comisións de Servizos dentro do tempo traballado, a pesar do que indica a sentenza (Base II.2.B). Faise necesario modificar, polo tanto, a LFPG e o Decreto 93/1991, polo que se aproba o regulamento de provisión de postos de traballo, promoción profesional e promoción interna, no sentido de excluir nos propios textos legais a posibilidade de que se baremen.\nO concurso de escalas en "stand by"\nO mércores 28 as organizacións sindicais mantivemos un primeiro contacto con Función Pública para negociar o concurso de traslados de escalas das arqueólogos, axentes de extensión pesqueira, delineantes, enxeñeiros de telecomunicacións, topógrafos e escalas do Servizo de Gardacostas.\nA CIG presentou as alegacións correspondentes a este proceso relativas tanto ás bases da convocatoria como ao listado de vacantes.\nConcurso de traslados de escalas de administración especial\nCreated: 21 Outubro 2009\nTal e como aparecía no cronograma de procesos selectivos e concursos de traslados, a Administración remitiu nesta segunda quincena de outubro o borrador das bases do concurso dalgúns corpos especiais. Na primeira quincena do mes de novembro terán lugar as negociacións e a publicación da convocatoria. Podedes consultar o borrador das bases así como as vacantes das diferentes escalas nas seguintes ligazóns:\nVacantes de Arqueólogas/os\nVacantes de axentes de extensión pesqueira\nVacantes de gardacostas (escala técnica, executiva e axentes)\nVacantes de Delineantes\nVacantes de Enx. de Telecomunicacións\nVacantes de Topógrafas/os